钦定古今图书集成/明伦汇编/氏族典/第257卷 > 王忱
## 钦定古今图书集成/明伦汇编/氏族典/第257卷 > 王忱

按《晋书王湛传》：湛子承，承子述，述子坦之，坦之子忱。
忱字元达，弱冠知名，历位骠骑长史。尝造其舅范甯，
与张元相遇，甯使与元语，元正坐敛衽，待其所发，忱
竟不与言，元失望便去。甯让忱曰：“‘张元吴中之秀，何
不与言’？忱笑曰：‘张祖希欲相识，自可见诣’。甯谓曰：‘卿
风流俊望，真后来之秀’。忱曰：‘不有此舅，焉有此甥’。”既
而甯使报元，元束带造之，始为宾主。太元中，出为荆
州刺史、都督荆益宁三州军事、建武将军、假节。数年
卒官。谥曰穆。